**Газета Астана ақшамы № 82 от 13.07.17г**

**Сақтандыру медицинасы - отандық денсаулық сақтаудың жаңа саяси даму бағыты**

Қазақстан Республикасында «Міндетті әлеуметтік медициналық сақтандыру туралы» жаңа заң қабылданды. 2017 жылдың 1 шілдесінен бастап жарналар аударымының бірінші кезеңі басталады, жұмыс берушілер міндетті әлеуметтік медициналық сақтандыру жүйесі аясындағы тиісті жарналарды аударуы қашан жүзеге асырылады. Аударымдардың қандай мөлшері, кім төлеуге тиіс, ал кім жарналарды төлеуден босатылады, азаматтар қандай медициналық көмек ала алады, осы және басқа да медициналық сақтандыруды енгізу сұрақтары бойынша жауап беруге редакцияға Астана қаласы ЖИТС-тың алдын алу және оған қарсы күрес орталығының бас дәрігері, медицина ғылымдарының кандидаты - Абдраимов Сәбит Бекмаганбетұлын шақырдық.

**Сәбит Бекмаганбетұлы, жаңа медициналық сақтандыру жүйесін енгізу әлі де көптеген сұрақтарды туындатып отыр, жаңа жүйенің артықшылығы қандай, қалай жұмыс істейтін болады?**

- Енгізілетін міндетті медициналық сақтандыру жүйесінің (МӘМС) басты ұстанымы мемлекеттің, жұмыс берушінің және азаматтың денсаулық сақтауды қаржыландыруға ортақ қатысуы болып табылады. Бұл өте маңызды және шешуші ұстаным, табысы және жарналық аударым мөлшеріне қарамастан, барлық сақтандырылғандарға тең, бірыңғай медициналық пакетке қол жетімді мүмкіндік береді. МӘМС енгізудің артықшылығы мемлекеттік және жеке клиникалар арасындағы бәсеке арқасында медициналық қызмет сапасының арту мүмкіндігі. Тұрғындар арасында жоғары сапалы медициналық көмек көрсету және білікті мамандар үлкен сұранысқа ие болады, тиісінше әрбір емхана немесе жеке клиника сапалы және тиімді көмек көрсетуге мүдделі болады. Медициналық сақтандыру қоры медициналық ұйымдарды қатаң іріктеп, тек сапалы медициналық қызметтерін көрсеткен ауруханалар мен емханаларға ақша төлейді. Нәтижесінде, біз денсаулық сақтау жүйесінің қаржылық тұрақтылығын және қол жетімді, кең пакетті медициналық қызмет аламыз.

**Осы жылдың 1 шілдесінен бастап жұмыс берушілер жарналарды аударуы тиіс, жарналардың мөлшері қандай, аударым рәсімі қандай болады?**

- Қазақстанда басқа елдермен салыстырғанда медициналық сақтандыру бойынша жарна мөлшері шарттары бейімделген, тиімді екенін атап өткім келеді (кейбір елдерде 12% - ға дейін). Сақтандыру төлемдері мөлшері қымбат емес, егер қызметтер топтамасына - емханалар қызметі, ол дәрігердің қабылдауынан бастап, әр түрлі зерттеулерге дейін, стационарлық емдеу, дәрі-дәрмекпен қамтамасыз ету, сондай-ақ сақтандыру пакетіне өте қымбат операциялар кіретінін ескеру керек. 2017 жылғы 1 шілдеден бастап бірінші болып жұмыс берушілер сақтандыру жарналарын төлеп бастайды, ол қызметкерлердің айлық жалақысының 1% мөлшерінен бастап, 2022 жылға дейін 3%-ға дейін бірте-бірте ұлғаяды. Ағымдағы жылдың 1 шілдесінен бастап, өзін-өзі жұмыспен қамтыған азаматтар, ол жеке кәсіпкерлер және азаматтық-құқықтық шарт бойынша жұмыс істейтін азаматтар, жылына - 2 ең төменгі жалақының 5% төлейді және әрі қарай көтерілмейтін болады. Әлеуметтік қорғалмаған тұрғындар үшін 2018 жылдан бастап, мемлекет жарналар төлей бастайды, оларға зейнеткерлер, мүгедектер, балалар, студенттер, көп балалы аналар және басқалары жатады, жалпы алғанда бұл 10 миллионнан астам адам. 2019 жылдың 1 қаңтарынан қызметкерлер өздері айлық жалақысының 1 % төлей бастайды. Аударымдар есепті айдан кейінгі айдың 25 жұлдызына дейін жүзеге асырылады. Жұмыс берушілер жарналарды банктер арқылы "Азаматтарға арналған үкімет" мемлекеттік корпорациясының есеп-шотына аударымдар арқылы жүргізеді. Жеке кәсіпкерлер және оларға теңестірілген тұлғалар банктер мен Қазпошта бөлімшелерінде, сондай-ақ "Азаматтарға арналған үкімет" есеп-шотына жарналарын төлейді.

**Түрлі бұқаралық ақпарат құралдарында, медициналық сақтандыру туралы жарияланатын мақалалар мен сұхбаттарда, егер адам медициналық көмекке жүгінбесе ақшаны қайтару туралы пікірлер мен сұрақтар жиі кездеседі. Бұл МӘМС қарастырылған ба?**

- Халықтың білгені жөн, бұл жарналар жинақталмайды, медициналық мекемелердің қызметін төлеуге аударылады. Бір жыл ішінде азаматтар медициналық көмеккке жүгінбесе де, төленген аударылымдар қайтарылмайды. Бұл әлеуметтік сақтандыру жүйесінің негізгі принциптеріне – барлық жүйеге қатысушылардың теңдігі мен ынтымақтастығына қайшы келеді. Төленген қаражат, медициналық көмекке ауырып жүгінген сақтандырылған азаматтардың қызметіне жұмсалады.

**Қатардағы қазақстандықтар бұл сақтандырудан не алады, азамат сақтандырылғанын қалай біле алады?**

- Медициналық сақтандыру бұл бірінші кезекте тұрғындардың әлеуметтік-қаржылық қорғалу кепілі. МӘМС-ды енгізу бұл қажетті реформа, ерте ме, кеш пе еліміздің денсаулық сақтауы медициналық сақтандыру пайдасына қадам жасауы тиіс еді. Біздің азаматтарда өз денсаулығы үшін жауапкершілік жеткілікті деңгейде әлі қалыптаспаған, сондықтан біз ортақ жауапкершілік туралы айтып отырмыз. Басқа да қиындықтар бар. Жыл сайын денсаулық сақтау жүйесін қаржыландыру артып отырғанына қарамастан, денсаулық сақтау нысандары ескі ғимараттарда орналасқан, жабдықтар жаңартылмайды, мемлекеттік емханалар арасында бәсекелестік жоқ. Сондықтан, азаматтардың денсаулығын нығайтумен қатар, МӘМС денсаулық сақтаудың жүйелік проблемаларын шешуге мүмкіндік береді. Қатардағы азаматтарға қорқатын ештеңе жоқ. Барлық рәсімдер МӘМС шеңберінде ашық болады және барынша жеңілдетіледі. Сақтандырылған азамат электрондық денсаулық сақтау жүйесіндегі жеке кабинеті арқылы барлық көрсетілген медициналық қызмет түрлерін, денсаулық жағдайын, төленген жарналар бойынша ақпаратты ала алады. Тек емханаға тіркелу керек. МӘМС-ғы өз мәртебеңізді анықтау үшін ЖСН-ді көрсетсеңіз жеткілікті. Әрбір қалада, әрбір медициналық ұйымда сақтандыру қызметі жөніндегі барлық сұрақтарға жауап беретін мобильдік топ жұмыс істейді, сондай-ақ Call-орталықтары жұмыс атқарады, телефон нөмірлерін Медициналық сақтандыру қорының сайтынан немесе 8 8000 808 887 нөмеріне хабарласу арқылы біле аласыз.

**Егер адам сақтандырылған болса, ол медициналық көмек алу құқығына ие, ал егер сақтандырылмаған болса? Жұмыссыз азаматтар қандай көмек түрін ала алады?**

-Азаматқа жарналар аударылымы жасалса, ол автоматты түрде сақтандырылған болып саналады. Сақтандыру жарналарының болуы МӘМС шеңбері аясында барлық медициналық қызмет пакеті, соның ішінде қымбат қызметтері де қол жетімді болады. Жұмыссыздар немесе экономикалық тұрғыда белсенді емес тұрғындар сақтандырылмаған болуы мүмкін. Экономикалық тұрғыда белсенді емес тұрғандар үшін, бұл 14 тұрғындар санаты, 2018 жылғы 1 қаңтарынан бастап мемлекет жарналар төлей бастайды, бұл барлық 14 тұрғындар санаты сақтандырылған тұлғалармен тең МӘМС қызметтер топтамасына қол жеткізеді. Жұмыссыз мәртебесі бар тіркелген тұлғаның да, 14 санаттың ішіне кіретінін атап өткім келеді. Сондықтан, жұмысы жоқ азаматтарға жұмыспен қамту орталықтарына жүгіну қажет, оларға жұмысқа орналасу таңдау беріледі немесе жұмыссыз ретінде тіркеуге алады. Мәлімет үшін, 14 санаттағы тұрғындар қатарына - балалар, көп балалы аналар, "Алтын алқа", "Күміс алқа" немесе " Батыр ана" атағымен марапатталғандар, Ұлы Отан соғысының ардагерлері мен мүгедектері, мүгедектер, жұмыссыз ретінде тіркелген тұлғалар, интернаттық ұйымдарда тәрбиеленетіндер, күндізгі оқу бөліміндегі студенттер, бала күтімі бойынша демалыста жүргендер, жұмыс істемейтін жүкті әйелдер, сондай-ақ жұмыс істемейтін 3 жасқа дейінгі бала тәрбиелеп отырған тұлғалар, зейнеткерлер, 18 жасқа дейінгі мүгедек бала күтімі бойынша жұмыс істемейтін тұлғалар, жұмыс істемейтін оралмандар (1 жыл), жазасын өтеп жүрген адамдар немесе тергеу изоляторларында ұсталатындар. Сондай-ақ, оқырман назарына, сақтандыру мәртебесіне қарамастан, жедел жәрдем мен санитарлық авиация, әлеуметтік маңызы бар аурулар (онкологиялық аурулар, туберкулез, қант диабеті, АИТВ-жұқпасы, психиатриялық және т. б.), шұғыл жағдайларда медициналық көмек көрсету, профилактикалық егуді жүргізу кезінде мемлекет тарапынан кепілдік беріледі. Сөзімді қорытындылай келе, оқырмандарға және елордамыздың барлық тұрғындарына зор денсаулық және табыс тілеймін. Егерде сізде сұрақтар туындаса, сіз тіркелген емханадаңыздың МӘМС бойынша жұмыс істейтін кеңесшілеріне жүгінуіңізге болады. Халық денсаулығы қоғамның басты құндылығы және мемлекет азаматтарымыздың денсаулығын нығайтуға мүдделі. Бұл медициналық сақтандыру жүйесінің алға қойған маңызды міндеті.